‘‘Ǹtondôbə a dzó nâ: Tə́bə́gə̄ á ńsəŋ Ndâ Ǹtondôbə, ó kɔ́bɔ ai ébá bə́sə̄ bə́ hə́ kə̄ básɔ̄ á māl yā Yúda, nə́ bâzu lugu Ńtondôbə á Ndâ Ǹtondôbə há, ó kad bɔ́ bíbúg bísə mə béndé wā nə́ ó kad bɔ́, təge vǎ tɔ dzyá. 3Ńgə́ á kə́ bɔ̌ naa bə́ vógóló wā, bə́ vəŋán, mod ósə a dzogé bəbə̂ məzěn móé, maa mayǐ fə vaa ńnə̄m ábé mə̄ ngábə́ bələ́ naa mayi bɔ́ lə́də̄ ású bə́bə̂ bə́ mam bábá’’. 4Wayi bɔ́ kǎd naa, Ǹtondôbə a dzó nâ: ngə́ mī bɔ̄ təge mə vógolo, nə́ mǐ wūlū á mvéndé dzam yǎ mə̄ ngávə́ mínā, 5nə́ mǐ wog ǹkɔ́bɔ̄ bítúgā byáma bəprofɛ́d yā mālóm mína abǒg ásə, á mī nə́ təge vógolo, 6eyɔ̌ŋ tē hḿ mayi bɔ̌ na é Ndá nyí é və̄ŋán Sílo, é dzāl dī á bɔ dzǎl ámalá á mís mə́ sí ndon ésə.” 7Ńdɔ bəfada ai bəprofɛ́d ai ǹnam ósə̄ bə́ ngáwóg anə́ Yeremías a kɔ́bɔ ǹkɔ́bɔ̄ nyú á Ndá Ǹtondôbə étē. 8Ǹnyie anə́ Yeremías a ngáman kɔ́bɔ̄ é mam mə́sə Ǹtondôbə a ngábéndē nyé ná á kad ǹnam ósə, bəfada ai bəprofɛ́d bə́ və́ə́ fɔ́ɔ́ nyē mɔ́ á nyɔ́l, bɔ́ nâ: “Awú ńdɔ wǎzu wú. 9Ású dzé ō hə́ kɔ́bɔ̄ á dzwé Ńtondôbə, wa nâ: “é Ndá nyí yazu bɔ anə́ Sílo, é dzāl dī lázu mǎn ndáman, təgě fə ai é mod ǎ tɔbɔ étē” ? Ńdɔ ǹnam ósə ó ngávúd Yeremías edíngā á nyɔ́l á Ndá Ǹtondôbə há. 10Á wóg bə́ ngáwóg é mam má, ńdɔ bədzóē yā Yúda bə́ ngátíē á ndá ǹkúkúmá bə́ kə́lə́ á Tə́mpɛl ńdɔ fə̄ bə́ ngákom étɔ̄á á Ḿkpāmáŋ ḿbɛ̄ yā Tə́mpɛl. 11Ńdɔ bəfada ai bəprofɛ́d bə́ ngádzó ai bətə́bə̄ bə́ ósú ai ǹnam ósə̄ nâ: ‘‘É mod nyɔ́ a yəan ai awú, amú ǎ kúí é dzāl di anyu profɛ́d díé á nyɔ́l, ḿból mī wóg ai məlɔ́ máán. 12Yeremías nyé ai bətə́bə̄ bə́ ósú ai ǹnam ósə̄ nâ: ‘‘Ǹtondôbə ńnye a lóm mā nâ mə́ bɛ̄de é Ndá ai é dzāl dī anyǔ profɛ́d dámā á nyɔ́l, ḿból myāwóg nyū.